El dia de Sant Roc posa el punt i final a les festes patronals
2025-07-24

El 16 d’agost, Burjassot es vestirà de gala per a viure el dia més important de les seues festes, el de Sant Roc, el seu patró, que des del 2 d’agost ha visitat els diferents barris del municipi, ha portat la música a la Plaça de l’Ajuntament i ha tingut la pólvora com a fil conductor de molts dels seus actes. Una última jornada d’estes festes on no faltarà la tradició i la devoció al sant.

El dia començarà a les 8.00 h amb una despertà a càrrec de la Clavaria de Sant Roc 2025 i, aproximadament una hora més tard, sobre les 9.00 hores, se celebrarà en l’ermita una missa, oferida per l’Associació d’Amics de Sant Roc. En finalitzar l’eucaristia, es repartirà orxata i fartons per a tots els assistents.

Els clavaris es reuniran a les 11.30 h en la Plaça d’Emili Castelar, per a dirigir-se en cercaviles a la Parròquia de Sant Miquel Arcàngel, acompanyats per l’Agrupació Musical Los Silos; parròquia on, a les 12.00 hores, tindrà lloc la Missa Major.

La pólvora també tindrà el seu protagonisme ja que, a les 14.00 h, la traca “correguda”, que s’encendrà a l’Ajuntament, arribarà fins al carrer Pintor Goya per a encendre la mascletá, a càrrec de la Pirotècnia Mediterrània. La mascletá compta amb el patrocini de la Regidoria de Festes.

A la vesprada, a les 19.30 h, els clavaris tornaran a concentrar-se en la Plaça d’Emili Castelar i, des d’allí, en cercaviles, baixaran fins a la Parròquia de Sant Miquel Arcàngel acompanyats des d’on, a les 20.00 hores, començarà la processó, que discorrerà pel seu itinerari habitual.

A les 23.30 h, s’iniciarà la Pujà de Sant Roc, també des de la Parròquia de Sant Miquel Arcàngel, fins a arribar a la Plaça d’Emili Castelar (Ajuntament) on, tindrà lloc la Rodà del sant. Després, el sant continuarà el seu últim recorregut fins a l’ermita, on descasarà, definitivament, fins al setembre.

Per a concloure les festes 2025, un castell de focs artificials il·luminarà Burjassot sobre la 1 de la matinada, en l’aparcament de Les Palmeres.